ปัจจัยความเสี่ยง

1. ความเสี่ยงจากความผันผวนทางเศรษฐกิจ

เนื่องจากโรงพยาบาลกรุงเทพเป็นกลุ่มโรงพยาบาลเอกชนขนาดใหญ่
จึงอาจได้รับผลกระทบโดยตรงจากความผันผวนทางเศรษฐกิจ
โดยในช่วงที่มีความไม่แน่นอนของภาวะเศรษฐกิจ ซึ่งส่งผลต่อกำลังซื้อของประชาชนโดยทั่วไป
จึงมีความเป็นไปได้ที่ผู้ใช้บริการบางส่วนจะลดค่าใช้จ่ายด้านการรักษาพยาบาลลงโดยหันไปใช้บริการโรงพยาบาลของรัฐ
หรือโรงพยาบาลเอกชนขนาดเล็กแทนได้

2.  ความเสี่ยงทางด้านการดำเนินงาน

2.1 ความเสี่ยงในด้านการแข่งขัน

ในปัจจุบัน ธุรกิจการแพทย์เริ่มมีการแข่งขันที่สูงขึ้นเรื่อยๆ ทั้งจากผู้ประกอบการภาครัฐ
และภาคเอกชน บริษัทจึงอาจได้รับผลกระทบจากความเสี่ยงในด้านนี้

อย่างไรก็ตาม ปัจจุบันกลุ่มโรงพยาบาลกรุงเทพมีความแข็งแกร่ง ทั้งในด้านเครือข่ายที่ครอบคลุม
รวมไปถึงความพร้อมด้านการแพทย์ โดยบริษัทได้ลงทุนในอุปกรณ์การแพทย์ที่ทันสมัย
และมีการพัฒนาคุณภาพการรักษาพยาบาลอย่างต่อเนื่อง
ดังจะเห็นได้จากการที่ศูนย์การแพทย์โรงพยาบาลกรุงเทพ ซึ่งประกอบด้วย โรงพยาบาลกรุงเทพ
โรงพยาบาลหัวใจกรุงเทพ โรงพยาบาลวัฒโนสถ และโรงพยาบาลกรุงเทพอินเตอร์ฯ
ตลอดรวมถึงโรงพยาบาลในเครือข่าย คือ โรงพยาบาลสมิติเวช สุขุมวิท โรงพยาบาลสมิติเวช
ศรีนครินทร์ และโรงพยาบาลสมิติเวช ศรีราชาที่ได้รับการรับรองคุณภาพโรงพยาบาลระดับสากล
จากสถาบัน Joint Commission International Accreditation (JCI)
ตามมาตรฐานการรับรองของสหรัฐอเมริกา
ซึ่งแสดงถึงความพร้อมและศักยภาพในการดูแลรักษาผู้รับบริการทั้งชาวไทยและชาวต่างชาติ
ทัดเทียมมาตรฐานโรงพยาบาลระดับสากล นอกจากนี้
บริษัทยังมีโครงการที่จะให้โรงพยาบาลเครือข่าย เช่น โรงพยาบาลกรุงเทพพัทยา
โรงพยาบาลบีเอ็นเอช ซึ่งปัจจุบันอยู่ภายใต้การดำเนินงานของบริษัทย่อย
เตรียมการขอการรับรองคุณภาพโรงพยาบาลจาก JCI ต่อไป
เพื่อเป็นการสร้างความมั่นใจให้แก่ผู้รับบริการยิ่งขึ้น

2.2 ความเสี่ยงจากการขาดแคลนบุคลากรทางการแพทย์

แม้ว่านับแต่อดีตจนถึงปัจจุบันรัฐบาลมีนโยบายในการส่งเสริมให้สถาบันการศึกษาเพิ่มความสามารถในการผลิตบุคลากรทางการแพทย์ให้มากขึ้นทุกปี
แต่เนื่องจากการผลิตบุคลากรทางการแพทย์ที่มีคุณภาพนั้นต้องใช้เวลาและการฝึกฝนความรู้ความชำนาญเป็นพิเศษ
ประกอบกับการขยายตัวอย่างรวดเร็วของธุรกิจด้านการรักษาพยาบาลในช่วงที่ผ่านมา
บริษัทจึงมีความเสี่ยงที่จะขาดแคลนบุคลากรวิชาชีพเหล่านี้ อย่างไรก็ตาม
เนื่องจากโรงพยาบาลกรุงเทพเป็นโรงพยาบาลขนาดใหญ่ มีชื่อเสียง
และเป็นองค์กรเอกชนที่มีงบประมาณเฉพาะในการสนับสนุนการศึกษาอย่างต่อเนื่อง นอกจากนี้
เพื่อรองรับการเติบโตดังกล่าว
บริษัทมีมาตรการที่ให้ผลตอบแทนที่เหมาะสมกับบุคลากรในสาขาวิชาชีพต่าง ๆ อย่างเหมาะสม
และเป็นองค์กรแห่งการเรียนรู้ พร้อมทั้งมีการจัดโครงการพิเศษต่าง ๆ
เพื่อพัฒนาความรู้และเปิดรับเทคโนโลยีใหม่ ๆ ทางการแพทย์
เพื่อเป็นการสร้างแรงจูงใจและรักษาบุคลากรให้อยู่กับบริษัทในระยะยาว
ซึ่งเป็นส่วนหนึ่งที่ช่วยลดความเสี่ยงในด้านนี้ได้ในระดับหนึ่ง

2.3 ความเสี่ยงจากการถูกฟ้องร้อง

เนื่องจากประชาชนโดยภาพรวม
มีความรู้ความสามารถในการแสวงหาข้อมูลรับทราบในเรื่องสิทธิของผู้ป่วยมากขึ้น โดยเฉพาะในปี
2551 ทางภาครัฐได้ออกพระราชบัญญัติวิธีพิจารณาคดีผู้บริโภค พ.ศ.2551 ซึ่ง พรบ.ดังกล่าว
อาจมีผลกระทบต่อผู้ประกอบการสถานพยาบาลตลอดจนบุคลากรทางการแพทย์
ซึ่งอาจทำให้บริษัทมีความเสี่ยงจากการถูกฟ้องร้องจากการให้บริการด้านรักษาพยาบาลเพิ่มขึ้น ดังนั้น
ฝ่ายบริหารจึงได้ให้ความสำคัญในคุณภาพการรักษาพยาบาล การคัดกรองแพทย์ เรื่องสิทธิของผู้ป่วย
ทั้งในด้านการให้ข้อมูล การบริหารความคาดหวังของผู้ใช้บริการ
การมีกระบวนการรายงานและการแก้ไขปัญหาเมื่อมีคำร้องเรียนจากผู้ใช้บริการ
รวมไปถึงการปรับคุณภาพและมีเครื่องมือชี้วัดการให้บริการให้ได้ตามมาตรฐานสากล
เพื่อเป็นการป้องกันความเสี่ยงในด้านนี้

2.4 ความเสี่ยงจากการพึ่งพาลูกค้าต่างประเทศ

เนื่องจากที่ผ่านมาจำนวนผู้ที่มาใช้บริการชาวต่างประเทศของบริษัทมีแนวโน้มเพิ่มจำนวนมากขึ้น
จากภาวะการเปลี่ยนแปลงทางด้านการเมืองในประเทศ
ความถดถอยของภาวะเศรษฐกิจของโลกในปัจจุบัน
ทำให้จำนวนชาวต่างชาติที่เดินทางเข้ามาในประเทศทั้งในด้านการท่องเที่ยว
และการลงทุนลดน้อยลง
ซึ่งอาจทำให้จำนวนผู้ป่วยชาวต่างชาติที่มาใช้บริการของโรงพยาบาลมีจำนวนลดลง
แต่อย่างไรก็ตามการที่โรงพยาบาลในกลุ่มได้รับการรับรองมาตรฐาน JCI เพิ่มขึ้น
ประกอบกับการที่โรงพยาบาลในกลุ่มมีเครื่องมือทางการแพทย์ที่ทันสมัยทำให้เพิ่มศักยภาพในการแข่งขันในตลาดให้สูงขึ้นและสามารถขยายฐานลูกค้าต่างชาติให้มากขึ้น

2.5 ความเสี่ยงจากการลงทุนในต่างประเทศ

ปัจจุบันบริษัทได้เข้าไปลงทุนในธุรกิจ โรงพยาบาลเอกชนในประเทศกัมพูชา จำนวน 3 แห่ง
แม้ว่าบริษัทจะได้มีการศึกษาความเป็นไปได้ในการลงทุนอย่างถี่ถ้วนและรอบคอบ
รวมถึงได้ลดความเสี่ยงของโครงการที่ลงทุน
โดยเข้าร่วมลงทุนกับนักลงทุนท้องถิ่นที่มีชื่อเสียงในประเทศนั้น ๆ แล้วก็ตาม
แต่บริษัทก็ยังคงอาจได้รับความเสี่ยงจากผลตอบแทนในการดำเนินงานอันเนื่องมาจากการแข่งขันในอนาคตของผู้ประกอบการรายอื่น
ความเสี่ยงในด้านเศรษฐกิจและการเมืองของประเทศที่เข้าไปลงทุน
ตลอดจนความเสี่ยงจากอัตราแลกเปลี่ยนของผลตอบแทนที่จะได้รับในอนาคต

3. ความเสี่ยงทางด้านการเงิน

  3.1 ความเสี่ยงจากการไถ่ถอนหุ้นกู้ก่อนกำหนด

ในปี 2549 บริษัทได้ออกหุ้นกู้แปลงสภาพระยะเวลา 5 ปี มูลค่า 124 ล้านเหรียญสหรัฐ
โดยกำหนดอัตราแลกเปลี่ยนคงที่ตลอดอายุหุ้นกู้ที่อัตรา 38.16 บาทต่อ 1 เหรียญสหรัฐ
เป็นเงินเท่ากับ 4,731.84 ล้านบาท
โดยมีข้อกำหนดสิทธิให้ผู้ถือหุ้นกู้สามารถไถ่ถอนหุ้นกู้ก่อนครบกำหนดเมื่อหุ้นกู้มีอายุครบ 3 ปี
ซึ่งบริษัทอาจมีความเสี่ยงหากเกิดกรณีที่ผู้ถือหุ้นกู้ใช้สิทธิในการไถ่ถอนหุ้นกู้ก่อนครบกำหนดในจำนวนที่พร้อมกัน
และทำให้บริษัทต้องหาแหล่งเงินทุนจำนวนมากสำหรับการไถ่ถอนหุ้นกู้ก่อนครบกำหนด
ซึ่งอาจมีผลกระทบต่อแผนการใช้เงินทุนและฐานะการเงินของบริษัทได้

อย่างไรก็ตาม ที่ผ่านมาได้มีผู้ถือหุ้นกู้แปลงสภาพได้แปลงหุ้นกู้บางส่วนเป็นหุ้นสามัญ ประกอบกับในปี
2551 บริษัทได้ทยอยซื้อคืนหุ้นกู้แปลงสภาพบางส่วน ทำให้มีภาระหุ้นกู้แปลงสภาพคงเหลือ ณ สิ้นปี
2551 เพียงจำนวน 58 ล้านเหรียญสหรัฐ ซึ่งบริษัทได้สำรองเงินทุนจากการดำเนินงานส่วนหนึ่ง
รวมถึงเตรียมแหล่งเงินทุนจากภายนอก เพื่อ Refinance การไถ่ถอนหุ้นกู้ดังกล่าว
หากเกิดกรณีไถ่ถอนหุ้นกู้ก่อนครบกำหนดพร้อมกัน
ซึ่งบริษัทเชื่อว่าแหล่งเงินดังกล่าวเพียงพอที่จะรองรับการไถ่ถอนหุ้นกู้ก่อนกำหนดได้

  3.2 ความเสี่ยงด้านการรับชำระค่ารักษาพยาบาล

ในการให้การรักษาพยาบาลผู้ป่วย โดยมากมักจะมีการให้การรักษาก่อนการเรียกเก็บค่ารักษา
ซึ่งอาจก่อให้เกิดความเสี่ยงจากการไม่สามารถเรียกเก็บเงินค่ารักษาพยาบาลได้อย่างเต็มจำนวน
อย่างไรก็ตาม บริษัทมีนโยบายป้องกันความเสี่ยงทางด้านนี้อย่างเคร่งครัด โดยปัจจุบัน
บริษัทได้จัดตั้ง คณะกรรมการบริหารลูกหนี้ (Collection Committee)
มีหน้าที่กำหนดระบบการจัดเก็บหนี้ของกลุ่มโรงพยาบาลให้เป็นมาตรฐานเดียวกัน

โดยผู้ป่วยทั่วไป
บริษัทไม่มีนโยบายในการให้เครดิตแก่ผู้ใช้บริการโรงพยาบาลจะมีการประมาณการค่ารักษาพยาบาลให้แก่ผู้ป่วยทราบล่วงหน้าและมีการแจ้งค่ารักษาพยาบาลให้ทราบและให้ทยอยชำระเป็นระยะ
เพื่อเป็นการแบ่งเบาภาระการชำระเงินค่ารักษาพยาบาลครั้งเดียวทั้งจำนวนหลังจากที่ผู้ป่วยครบกำหนดออกจากโรงพยาบาล
สำหรับกลุ่มลูกค้าที่เป็นบริษัทคู่สัญญานั้น บริษัทมีนโยบายการในการให้เครดิตอย่างระมัดระวัง
โดยจะมีการวิเคราะห์เครดิตและฐานะการเงินของบริษัทคู่สัญญาก่อน
พร้อมทั้งทบทวนผลการติดต่อของบริษัทดังกล่าวทุกปี
ซึ่งนโยบายดังกล่าวช่วยให้บริษัทลดความเสี่ยงที่อาจเกิดขึ้นจากการเรียกเก็บเงินได้